বাঙালির ফুটবল ইতিহাসের সঙ্গে স্বদেশিয়ানার সংযোগ নতুন নয়। শোভাবাজার ক্লাবের প্রতিষ্ঠা থেকে শুরু করে মোহনবাগানের উত্থান, ইস্ট বেঙ্গলের বিদ্রোহ থেকে শুরু করে মোহামেডান ক্লাবের ভিন্ন পায়ে পথ হাঁটা—সবকিছুর সঙ্গেই স্বদেশিয়ানার বহু রূপ বিচিত্র মাত্রায় সংযুক্ত। ইংরেজ সাম্রাজ্যবাদবিরোধী বিদ্রোহের সঙ্গে ওতপ্রোতভাবে যুক্ত হয়ে গিয়েছিল এই বিদেশি খেলাটি। তবে যে বাঙালি একসময় দেশীয় ক্লাব ফুটবলকে নিজের স্বদেশিয়ানা ও সংগ্রামের প্রতীক করে তুলেছিল (আজকেও স্বনামখ্যাত ফুটবল-বিশারদ নভি কাপাডিয়া বলতে বাধ্য হন যে বাংলা হলো উপমহাদেশের ফুটবলের ‘এল ডোরাডো’ বা স্বর্গসম ভূমি), সেই বাঙালির কাছেই কি আজ স্বদেশের ফুটবল নিছক ব্রাত্য হয়ে পড়েছে? বিশ্বকাপের মাহেন্দ্রক্ষণে এই প্রশ্ন তুলে এখন নিজেদেরই বিব্রত করার সময় এসেছে।